MultiChoice verseker medewerkers van hul inkomste | Netwerk24
MultiChoice verseker medewerkers van hul inkomste
27 Maart 2020 17:07
MultiChoice het R80 miljoen opsygesit om sy werknemers en medewerkers deur die tydperk van ontwrigting weens die Covid-19-pandemie te help.
Al die akteurs, tegniese en kreatiewe personeel se salarisse sal betaal word vir produksies waaraan gewerk sou word voordat die nasionale staat van inperking afgekondig is.
"Dié versekering dat die salarisse van ons kreatiewe mense steeds betaal sal word, skep stabiliteit vir hulle en hul gesinne. Dit is noodsaaklik vir die bedryf en die regte ding om nou te doen," lui 'n verklaring.
MultiChoice het luidens die verklaring ook onderneem om vryskutwerkers van hul inkomste te verseker vir sy SuperSport-produksies omdat sportwedstryde opgeskort is.
'n Aanlyn portaal vir onderrig word binnekort deur die MultiChoice Talent Factory beskikbaar gestel.
"Dit sal 40 000 lede in die bedryf help en aan hulle toegang gee tot aanlyn meesterklasse om sodoende hul vaardighede te slyp tydens die tyd van inperking."
Calvo Mawela, uitvoerende hoof van die MultiChoice-groep, sê hul hoofdoelwit is om sover moontlik die inkomste van "ons kreatiewe personeel, ons akteurs en tegniese personeel te verseker".
"Ons wil seker maak dat hulle en hul gesinne nie negatief geraak word deur die stilstand nie."
As 'n bedryf wat staatmaak op duisende vryskut-akteurs, vervaardigers, regisseurs en kamera-operateurs, is Afrika se video-vermaakbedryf uiters kwesbaar.
Dié mense speel 'n "kernrol om kykers en gemeenskappe ingelig te hou, te vermaak en hulle in voeling met ander te hou. Dit terwyl hulle ook 'n belangrike bydrae tot die ekonomie lewer," lui die verklaring – Saamgestel deur Laetitia Pople